**Módszertani segédlet az**

**„Intrastat Kiszállítás” és „Intrastat Beérkezés”**

című 2019.évi kérdőívekhez

(Nyilvántartási szám: 2010 és 2012)

1. **Fogalmi meghatározások**

**Aktív bérmunkaforgalom**

A külföldi megrendelő (bérmunkáztató) tulajdonában lévő anyagon, alkatrészen, félkész terméken végzett megmunkálás, összeszerelés céljából behozott, valamint a tevékenység befejezése után a megrendelő rendelkezései szerint külföldre szállított, vagy Magyarországon értékesített termékek forgalma.

Azokat az ügyleteket, amelyekben a késztermék anyagköltségéből a külföldi megrendelő által biztosított anyag értéke

* 50%-nál nagyobb, mindenképpen bérmunkaként kell jelenteni;
* 50%-nál kisebb, az adatszolgáltató választhat a következő két lehetőség közül:
* bérmunkaként jelenti, vagy
* anyag-vásárlás és késztermék-eladásként jelenti, 11-es ügyletkódon: beérkezés a megrendelő által biztosított anyag értéke, kiszállítás a késztermék teljes értéke (anyag + hozzáadott érték).

**Bérmunkaanyag-forgalom**

A bérmunkáztató tulajdonában lévő anyag, alkatrész, félkész termék megmunkálás, összeszerelés céljából történő ki- vagy beszállítása.

**Bérmunkadíj**

A fenti megmunkálás, összeszerelés pénzbeli vagy természetbeni ellenértéke.

**Bérmunka hozzáadott érték**

A fenti megmunkálás, összeszerelés során előállított késztermék értékéből a bérmunkadíj, valamint a bérmunkát végző tulajdonában lévő, felhasznált segédanyagok és alkatrészek értéke.

**Bérmunka maradéka, hulladéka**

A fenti megmunkálás, összeszerelés során fel nem használt anyagok, illetve keletkezett hulladékok, melléktermékek. Ide tartozik a bérmunkára szállított anyag változatlan állapotban történő visszaszállítása is. 59-es ügyletkódon kell jelenteni.

**Feladó tagállam**

Az a tagállam, amelyből a terméket egy másik tagállamba elindították.

**Forgalmi irány**

A külkereskedelmi forgalomnak kétféle iránya lehet; az adott tagállamba irányuló forgalom (beérkezés) és az adott tagállamból kifelé irányuló forgalom (kiszállítás).

**Haszonkölcsön**

Haszonkölcsön-szerződés alapján a kölcsönadó köteles a dolgot a szerződésben meghatározott időre ingyenesen a kölcsönvevő használatába adni, a kölcsönvevő pedig köteles azt a szerződés megszűnésekor visszaadni. Kizárólag a két éven túli használattal járó tételek tartoznak az Intrastat megfigyelési körébe.

**Határparitáson számított érték (statisztikai érték)**

A külkereskedelmi forgalom értékének számbavétele a termékek határparitáson számított ügyleti értékén (statisztikai értéken) történik. Ez az érték a következőt jelenti:

* import (beérkezés) esetén a termék piaci értéke az importáló ország határán, beleértve az árunak a határig történő szállításával kapcsolatos költségeket és a szállítás alatti biztosítást,
* export (kiszállítás) esetén a termék piaci értéke az exportáló ország határán, beleértve az árunak a határig történő szállításával kapcsolatos költségeket és a szállítás alatti biztosítást.

**Ideiglenes termékmozgások**

Termékek szállítása egy másik országba eleve azzal a szándékkal, hogy azokat két éven belül vissza is szállítják anélkül, hogy a használatukból adódó kopáson kívül bármilyen egyéb változáson mennének át. További követelmény, hogy a termék tulajdonosa közben ne változzon, és a forgalmat az áfa-bevallásban se kelljen közösségi beszerzésként/értékesítésként szerepeltetni. Az ideiglenes termékmozgások nem tartoznak az Intrastatba. (A bérmunkára, illetve onnan visszaszállított termékeket az Intrastat nem tekinti ideiglenes termékmozgásoknak. A két éven túli operatív lízingszerződés és haszonkölcsön keretében történő áruszállítás szintén nem minősül ideiglenes termékmozgásnak.)

**Javítási, karbantartási, felújítási ügylet**

A megrendelő tulajdonában lévő termékek eredeti funkciójának, állapotának helyreállítására, illetve megőrzésére irányuló tevékenység céljából kivitt, illetve behozott, valamint a tevékenység befejezése után visszaszállított termékek forgalma. A művelet célja a termék üzemképességének fenntartása, amely átalakítással és kisebb teljesítményfokozással is járhat, de semmiképpen sem változtathatja meg a termék jellegét. A javításra, ill. javítás után visszaszállított terméket az Intrastatban nem kell jelenteni, az a szolgáltatás külkereskedelem körébe tartozik.

**Kombinált Nómenklatúra (KN)**

Az EU tagállamai által egységesen alkalmazott vám- és külkereskedelem-statisztikai nómenklatúra a termékek azonosítására és csoportosítására.

**Közösségi termékek**

Az Unió egységes piacán szabad forgalomban lévő termékek, amelyek adminisztratív kötöttségek nélkül mozoghatnak egyik tagállamból a másikba.

Közösségi termékek az alábbi forrásokból származhatnak:

* teljes egészében az EU vámterületén előállított termékek (a Közösségen kívüli országok termékeinek felhasználása nélkül);
* az EU vámterületén kívülről importált termékek, amelyeket valamely tagállamban vámeljárás keretében szabad forgalomba helyeztek;
* az EU vámterületén előállított termékek, amelyekhez vagy az első és második, vagy csak a második bekezdésben szereplő termékeket használnak fel.

**Operatív lízingügylet**

Lízingszerződés keretében szállított termékek forgalma. A szerződés megkötésével a lízingbevevő a lízingdíj ellenében a termék használatára szerez jogot. Továbbra is a lízingbeadót illetik meg a termékkel kapcsolatos jogok, jutalékok, valamint őt terheli a kockázat és a felelősség. Kizárólag a két éven túli használattal járó tételek tartoznak az Intrastat megfigyelési körébe.

**Passzív bérmunkaforgalom**

A belföldi megrendelő tulajdonában lévő anyagon, alkatrészen, félkész terméken végzett megmunkálás, összeszerelés céljából kivitt, valamint a tevékenység befejezése után visszaszállított, vagy vissza nem szállított termékek forgalma.

**Pénzügyi lízingügylet**

Lízingszerződés keretében szállított termékek forgalma. A szerződés megkötésével a lízingbevevőt a lízingdíj ellenében megilletik a termékkel kapcsolatos jogok, jutalékok, valamint őt terheli a kockázat és a felelősség. A lízingbevevő a tulajdonjogot legkésőbb az utolsó törlesztő részlet kiegyenlítésével, illetve a szerződés lejártával megszerzi, vagy számára a lízingbeadó vételi jogot biztosít. A pénzügyi lízingügyletet az Intrastatban jelenteni kell.

**Piaci érték**

Az az érték, amelyen a termék az adott piacon, egymástól független felek közötti adás-vétel során gazdát cserél vagy cserélne.

**Rendeltetési tagállam**

A valamely tagállamból kiszállított termék végső uniós rendeltetési helye (a feladó tudomása szerint).

**Származási ország**

A származási ország az az ország, amelyben az árut előállították, kitermelték, vagy feldolgozták. Ha az árut több országban állították elő, akkor az tekintendő származási országnak, ahol az utolsó lényeges feldolgozási műveletet végrehajtották.

**Tétel**

Az Intrastat jelentés egy egysége, amelyre a statisztikai adatokat meg kell adni. Lehet egy ügylet, vagy keletkezhet több ügylet meghatározott szabályok szerinti összevonásával.

**Ügylet**

Bármely művelet, amely a tagállamok közötti termékforgalom statisztikájának körébe tartozó termékmozgást eredményez. Egy terméknek, egy országgal, (kiszállítás esetén egy partnerrel), egy alkalommal lebonyolított forgalma.

1. **Az Intrastat ügyletek köre**
   1. **Az Intrastat jelentésen szerepeltetni kell,** néhány kivételtől eltekintve, bármely másik tagállamból Magyarországra érkező (beérkezés), illetve Magyarországról egy másik tagállamba szállított (kiszállítás) termékeket.

***Figyelem!***

***Az Intrastatban a termékek FIZIKAI mozgását kell jelenteni (honnan, hová ment a termék!), az attól gyakran eltérő számlamozgástól függetlenül*** *[lásd a „C” melléklet példáiban]****!***

**2.1.1 Beérkezésként** kell jelenteni a valamely más tagállamból feladott, Magyarországra belépő termékeket,

* amelyek közösségi termékek (kivéve a tranzit és a rejtett tranzit *[lásd a 2.2.1. pontban]* forgalomban lévő termékeket), valamint
* amelyeket a feladó tagállamban előzőleg aktív feldolgozási vámeljárás vagy vámfelügyelet melletti feldolgozás alá vontak, majd nem közösségi áruként, árutovábbítással Magyarországra szállítottak, amennyiben a beérkezésről Magyarországon nem készül az árutovábbítástól eltérő tartalmú Egységes Vámáru-nyilatkozat *pl.: Valamely Unión kívüli országból bérmunkára az Unióba behozott alapanyagot egy másik tagállamban aktív feldolgozási eljárás alá vonnak, elvégzik a feldolgozás első fázisát, majd további feldolgozás céljából árutovábbítással átszállítják Magyarországra, és pl. egységes engedély birtokában, itt nem töltenek ki Vámáru-nyilatkozatot a beérkezésről. Ekkor a magyar bérmunkázónak a beérkezést az Intrastatban jelentenie kell.*
* a repülőgépek vagy hajók tulajdonosváltását, melynek során a tulajdonjog egy másik tagállamban rezidens természetes/jogi személytől egy Magyarországon rezidens természetes/jogi személyhez kerül*.*

**2.1.2 Kiszállításként** kell jelenteni a Magyarországról valamely más tagállambeli rendeltetési helyre szállított termékeket,

* amelyek közösségi termékek (kivéve a tranzit és a rejtett tranzit *[lásd a 2.2.1. pontban]* forgalomban lévő termékeket), valamint
* amelyeket Magyarországon aktív feldolgozási vámeljárás vagy vámfelügyelet melletti feldolgozás alá vontak, majd nem közösségi áruként, árutovábbítással másik tagállamba szállítottak, amennyiben a kiszállításról nem készül az árutovábbítástól eltérő tartalmú Egységes Vámáru-nyilatkozat. *Pl.: Valamely Unión kívüli országból bérmunkára behozott alapanyagot Magyarországon aktív feldolgozási eljárás alá vonnak, elvégzik a feldolgozás első fázisát, majd további feldolgozási célból árutovábbítással átszállítják egy másik tagállamba. Ekkor a termékmozgást az Intrastatban kiszállításként jelenteni kell.*
* a repülőgépek vagy hajók tulajdonosváltása, melynek során a tulajdonjog egy Magyarországon rezidens természetes/jogi személytől egy másik tagállamban rezidens természetes/jogi személyhez kerül*.*

**2.1.3 Különböző ügyletek**

* **Visszáru és pótlásként szállított termékek**

Az **eredetileg 11-19 ügyletkódon** szállított termékek visszaküldését és a pótlásként (térítésmentesen) szállított termékeket, valamint a nem megfelelő, de vissza nem küldött termékek (szintén térítésmentes) pótlását is szerepeltetni kell az Intrastat jelentésen (a 21, 22, illetve 23-as ügyletkód alatt), mindig **abban az irányban, amerre a terméket szállítják**. Visszaküldést az eredetileg jelentett értéken, a pótlást pedig a pótló termék értékén kell szerepeltetni.

Ha a vállalkozás csak az egyik forgalmi irányra van kijelölve, akkor csak az abban az irányban szállított visszárut vagy pótlást kell jelentenie. Így például, előfordulhat, hogy a vásárolt termék visszaküldése nem jelenik meg a statisztikában (ha a vállalkozás csak beérkezéseiről szolgáltat adatot), illetve az is, hogy egy termék vásárlását nem jelenti, visszaküldését azonban igen (ha csak a kiszállításokat kell jelentenie).

Ha pl. H1 magyar cég egy 11-es ügyletkód alatt beérkezésként jelentett terméket visszaküld, azt 21-es ügyletkód alatt kiszállításként kell jelentenie (ha arra a forgalmi irányra is adatot kell szolgáltatnia). A helyette ingyenesen kapott pótlást pedig ismét beérkezésként, 22-es ügyletkódon.

Ha pedig az eredetileg vásárolt hibás árut nem küldi vissza, de kap helyette ingyen egy másik ugyanolyat, akkor ez utóbbit kell ismét beérkezésként jelentenie, 23-as ügyletkódon.

* A **41-es vagy 42-es ügyletkódon bérmunkára szállított** anyagok változatlan állapotban visszaküldését **59-es** kódon kell jelenteni, a termékmozgás irányában, az eredeti (anyag) értéken és termékkódon.
* Az **eredetileg 3, 7, 8, 9-cel kezdődő ügyletkódokon** szállított termékek visszaküldését és pótlását ugyanazon a 3, 7, 8, 9-cel kezdődő kódon kell szerepeltetni, ellenkező irányában.

Azoknak az adatszolgáltatóknak, akik csak egyik irányú forgalmukról kötelesek Intrastat jelentést kitölteni, a visszárut és pótlást is csak abban az irányban kell jelenteniük.

* **Indirekt kereskedelem (jelenteni kell!)**

Mivel az Unió piaca egységes piac, a Közösségen kívülről importált termékek – vámeljárás keretében – bármely tagállam területén szabad forgalomba helyezhetők, illetve az exportált termékek is – szintén vámeljárás keretében – bármely tagállamból kiléptethetők a Közösségen kívülre. E lehetőség gyakorlati következményeit a magyar Intrastat az indirekt kereskedelem és a rejtett tranzit ügyletek megkülönböztetésével tudja követni.

Ha egy **magyar cég Unión kívüli országba exportál** úgy, hogy a terméket másik tagállam(ok) területén szállítják át, akkor két lehetőség van:

* itthon elintézik az exportvámkezelést, és a másik tagállam(ok) területén tranzitként szállítják át a terméket (ekkor az ügyletnek az Intrastathoz semmi köze), vagy
* a szabad forgalomban lévő terméket átszállítják egy másik tagállam területére, és a vámoltatást ott intézik, az **exportáló vagy az importáló cég közösségi adószámán, illetve az általuk megbízott vámjogi képviselő nevében.** Ez az indirekt export, amelyből a tagállamok közötti termékmozgást az Intrastatban a másik tagállamba irányuló **kiszállításként** kell jelenteni. Pl. H1 vállalkozás USA-ba exportál. Az árut elszállítják Rotterdamba, majd ott H1 vagy az amerikai vevő közösségi adószámán, holland EV-vel kiléptetik az Unió területéről, és hajóval továbbviszik az USA-ba. Ekkor H1-nek a magyar Intrastatban kiszállítást kell jelentenie,” Rendeltetési ország” NL, ügyletkód 92.

Ha egy **magyar cég Unión kívüli országból importál** úgy, hogy a terméket másik tagállam(ok) területén szállítja át, akkor szintén két lehetőség van:

* a másik tagállam(ok) területén tranzitként szállítják át a terméket, és az importvámkezelést itthon végeztetik el (ekkor az ügyletnek az Intrastathoz semmi köze), vagy
* a terméket az **importáló vagy az exportáló cég közösségi adószámán, illetve az általuk megbízott vámjogi képviselő nevében,** egy másik tagállamban, vámeljárás keretében szabad forgalomba helyeztetik, majd Magyarországra továbbítják. Ez az indirekt import, amelyből a tagállamok közötti termékmozgást az Intrastatban a másik tagállamból történő **beérkezésként** kell jelenteni.

Pl. H1 vállalkozás az USA-ból importál. Az árut hajóval Rotterdamba szállítják, ott H1 vagy az amerikai eladó közösségi adószámán, holland EV-vel léptetik be az Unió területére, majd – most már szabad forgalomban – Magyarországra küldik. Ekkor H1-nek a magyar Intrastatban beérkezést kell jelentenie, feladó ország NL, ügyletkód 92.

***Figyelem!***

***Indirekt import esetén a számlázott összeg mezőben nem az eredeti számlán szereplő összeget kell feltüntetni*** *[lásd a „Kitöltési útmutató” i. Számlázott összeg mező leírásánál az egyedi esetek között]*.

Az indirekt kereskedelmet (exportot vagy importot) az Intrastatban – a bérmunka ügyletek kivételével – **a 92-es ügyletkód** alatt kell szerepeltetni. *Az indirekt kereskedelem keretében* ***bérmunkára szállított anyagot, ill. bérmunka után szállított terméket bérmunka (41/42, ill. 51/52) ügyletkódon kell jelenteni!***

* 1. **Az Intrastat jelentésen nem kell szerepeltetni**
* a tranzit és a rejtett tranzit forgalmat *[lásd a 2.2.1 pontban]*;
* a háromoldalú kereskedelem *[lásd a 2.2.2 pontban]* azon eseteit, amikor a termék nem lép be egy másik tagállamból Magyarország területére, illetve nem hagyja el Magyarország területét egy másik tagállamba (csak a számlázás történik Magyarországon keresztül);
* a tagállamoknak azon területeivel lebonyolított forgalmat, amelyek nem tartoznak az Intrastat által megfigyelt területbe *[lásd az „A” mellékletben].*
* A következő felsorolásban szereplő termékeket:
  + Forgalomban lévő vagy forgalomba bocsátásra szánt posta-, illeték- vagy hasonló bélyeg abban az országban, ahol névértéke van vagy lesz; bélyegzőlenyomattal ellátott papír, bankjegy és értékpapírok, zárjegy, autópálya matrica.
  + Monetáris arany.
  + Ideiglenes felhasználásra érkező és onnan visszaszállított termékek, ha a következő feltételek mindegyike teljesül:
    - nem terveznek, vagy hajtanak végre rajta feldolgozást,
    - az ideiglenes használat várható időtartama 24 hónapnál nem hosszabb,
    - a kiszállítást/beérkezést az áfa bevallásban nem kell értékesítésként/beszerzésként jelenteni.
  + Testreszabott információt hordozó termékek, többek között szoftver.
  + Internetről letöltött szoftver.
  + Olyan díjmentesen értékesített termék, amely nem kereskedelmi ügylet tárgya, feltéve, hogy a termékmozgás egyetlen célja egy későbbi kereskedelmi ügylet előkészítése vagy támogatása, a termék vagy szolgáltatás jellemzőinek bemutatásával; például
    - reklámanyagok,
    - áruminták.
  + Javításra és annak elvégzése után visszaszállított termékek, és az azokba beépített alkatrészek. A javítás a termék eredeti funkciójának, illetve állapotának helyreállítását eredményezi. A művelet célja egyszerűen a termék üzemképes állapotának fenntartása; ez magában foglalhat bizonyos átalakítást vagy teljesítményfokozást, de semmilyen módon nem változtatja meg a termék jellegét.
  + Az alábbi területek között mozgó termékek:
    - egy tagállam és annak egy másik tagállam területén található területi enklávéja, valamint
    - a fogadó tagállam és egy másik tagállam területi enklávéja vagy nemzetközi szervezetek.
  + Területi enklávék a nagykövetségek és az anyaország területén kívül állomásozó nemzeti fegyveres erők.
  + Működésük közben országok között helyet változtató közlekedési eszközök.

**2.2.1 Tranzit és Rejtett tranzit**

NEM KELL JELENTENI!

* Ha egy **vállalkozás egy másik EU tagállamból Unión kívüli országba** **exportál** úgy, hogy **a** terméket **Magyarországon szállítja át**, akkor két lehetősége van:
  + - másik EU tagállamban intézik az exportformalitásokat (vámokmány kitöltését), és Magyarország területén **tranzitként** szállítják át a terméket (amely nem tartozik a magyar külkereskedelembe), vagy
  + a szabad forgalomban lévő terméket átszállítják Magyarországra, majd itt az exportáló cég vámokmánnyal lépteti ki azt az Unió területéről.

Ebben az esetben Magyarországon Egységes vámáru-nyilatkozat (továbbiakban EV) kitöltésére kerül sor, egy másik tagállamból érkező áru **kiviteléről,** ahol az okmányon az indító/kiléptető ország (15/a rovat) valamely másik EU tagállam.

Ez utóbbi – Magyarország szempontjából – az ún. **rejtett tranzit** esete, amelyből az exportáló tagállam és Magyarország közötti forgalom ugyan az Intrastat körébe tartozik, de erről a KSH a vámbizonylat adataiból szerez információt. Az Intrastat jelentésen **nem szabad szerepeltetni**!

* Ha egy **vállalkozás Unión kívüli országból egy másik EU tagállamba importál** úgy, hogy a terméket **Magyarországon szállítja át,** akkor két lehetőség van:
  + Magyarországon **tranzitként** szállítják át a terméket (amely nem tartozik a magyar külkereskedelembe), és az importvámkezelést (vámokmány kitöltését) másik EU tagállamban intézik, vagy
  + a terméket az importáló cég vámeljárás keretében Magyarországon szabad forgalomba helyezteti, majd közösségi áruként továbbítja.

Ebben az esetben Magyarországon EV kitöltésére kerül sor, az Unión kívüli országból érkező áru **szabad forgalomba helyezéséről**, ahol az okmány az alábbi sajátosságokkal bír:

* + - a rendeltetési ország (17/a rovat) valamely másik EU tagállam, és
    - az alkalmazott vámeljárás-kód (37. rovat) első két jegye 42, 49 vagy 63, a 4291 és 4251-es kezdetű kódok kivételével.

Ez az ún. **rejtett tranzit** esete, amelyből a Magyarország és az importáló tagállam közötti forgalom ugyan az Intrastat körébe tartozik, de erről a KSH a vámbizonylat adataiból szerez információt. Az Intrastat jelentésen **nem szabad szerepeltetni**!

**2.2.2 Háromoldalú kereskedelem**

A fogalom olyan ügyleteket jelöl, amelyeknek három szereplője van; a szokásos egy magyar és egy másik EU-tagállamból való cég mellett a harmadik bármely országból lehet.

Fő szabály az, hogy az Intrastat jelentésben a **partner tagállam** **meghatározásakor mindig a** **termék fizikai mozgását** kell figyelembe venni, a pénzügyi és számlázási megoldástól függetlenül. Ha a termék maga nem lép be Magyarország területére valamely tagállamból, vagy nem hagyja el azt valamely tagállamba, akkor az ügylet nem tartozik a magyar Intrastat körébe.

Ezen ügyletek kezelésére vonatkozó példák a „*C” mellékletben* találhatók.

**Figyelem!**

**Ha egy termék beérkezésében/kiszállításában több, magyar adószámmal rendelkező vállalkozás is részt vesz** (pl. egyik számlázza a vevőnek, de a másiktól szállítják el), **Intrastat jelentésében (egyéb útmutatás hiányában) annak kell szerepeltetnie az ügyletet, amelynek áfa-bevallásában közösségi beszerzésként/értékesítésként szerepel.**

H1 magyar cég feldolgozást végeztet H2 másik magyar céggel, majd a készterméket egy francia cégnek adja el. Az árut H2-től szállítják ki. Intrastat jelentést H1-nek kell benyújtania, mert annak áfa-bevallásában szerepel a közösségi (francia) értékesítés.

**2.2.3 Reexport ügyletek**

Valamely (magyar vagy más országban bejegyzett) gazdasági szervezet azért **vásárol** **magyar adószámára** árut egy másik országban, hogy azt – változatlan állapotban – egy harmadik országban értékesítse. (kivéve a **Rejtett tranzit** esetét 2.2.1. pont)

* **Közvetlen reexport**

Az árut Magyarország területének érintése nélkül, közvetlenül szállítják két másik tagállam, vagy egy másik tagállam és egy Közösségen kívüli ország között. Az ügylet a háromoldalú kereskedelem egyik, Intrastatba **nem** tartozó esete, mivel az áru egyik irányban sem lépi át a magyar határt.

* **Közvetett reexport**

Az áru Magyarországra érkezik, majd ki is szállítják innen. Ekkor az alábbi lehetőségek vannak:

* ha az árut tagállamból hozzák be, majd szintén tagállamba szállítják, akkor mind beérkezésként, mind kiszállításként ***szerepeltetni kell*** az Intrastatban a 17-es ügyletkódon;
* ha az árut Közösségen kívüli országból importálják, Magyarországon szabad forgalomba helyeztetik, majd egy tagállamba szállítják, akkor a 2.2.1 Rejtett tranzit pontban leírt esetek kivételével a ***kiszállítást reexportként kell jelenteni*** az Intrastatban!
* ha az árut Közösségen kívüli országból importálják, Magyarországon vámraktárba tárolják be, majd onnan tagállamba szállítják, akkor az Intrastatban ***nem kell*** szerepeltetni;
* ha az árut tagállamból hozzák be, majd egy Közösségen kívüli országba szállítják, akkor a 2.2.1 Rejtett tranzit pontban leírt esetek kivételével a beérkezést ***reexportként kell*** ***jelenteni*** az Intrastatban!

Az Intrastatban a reexport ügyleteket – mind befelé, mind kifelé – a **17-es ügyletkódon** kell jelenteni.

A gyakorlatban előfordul, hogy beérkezéskor még kérdéses, belföldön, vagy külföldön értékesítik-e a terméket, azaz 11-es, vagy 17-es kódon kell a beérkezést jelenteni. Ekkor

* megfelelő, ha az adatszolgáltató a korábbi időszakok tapasztalata alapján, becsléssel osztja szét a beérkezést a két ügyletkód között, majd a valóban kiszállított részt (amely nyilván nem egyezik meg a beérkezéskor reexportként becsült tételekkel) a 17-es kódon jelenti
* ha még becsléssel sem tudja a beérkezést két részre osztani, akkor jelentse az egészet 11-es kódon, majd a reexportra kerülő részt kiszállításkor 17-es kódon.

**2.2.4 Vétel/eladás bizományos vagy kereskedelmi ügynök közvetítésével**

* **Bizományos kereskedelem** (saját nevükben más számlájára kereskedők)

A bizományos – bizományosi szerződés keretében – átveszi a magyar termelőtől a külföldi értékesítésre, illetve a külföldi termelőtől a magyar értékesítésre szánt árut, amelyet saját nevében, de megbízója számlájára értékesít (azaz a forgalmazott terméket nem veszi meg).

Az Intrastat jelentésen a termékforgalmat becsült értéken a **bizományosnak** kell jelentenie, mégpedig akkor, amikor a terméket egyik tagállamból a másikba szállítják.

* **Ügynöki kereskedelem** (más nevében más számlájára kereskedők)

A kereskedelmi ügynök csupán közvetítői szolgáltatást nyújt. Feladata, hogy megbízója érdekeit képviselje, és az adásvételi ügyletet közvetítse az eladó és a vevő között.

Az Intrastat jelentést az **eladónak és a vevőnek** kell kitöltenie (a kereskedelmi ügynöknek nem).

Mind a bizományos, mind a kereskedelmi ügynök közvetítésével megvalósuló adásvételt a 12-es ügyletkód alatt kell jelenteni.

* + 1. **Vevői készlet**

Egy más tagállamban letelepedett cég magyarországi (illetve egy magyar cég valamely egyéb tagállamban lévő) szerződéses partnerének használatában lévő raktárba tárolja be a termékét, ahonnan az csak adott partnerének áll rendelkezésére. A raktárból a partner igényei szerinti ütemben használhatja fel a termékeket; a számlázás is ilyen ütemben történik. Ezt az ügyletet mindig az **adásvételkor** (a raktárból való felhasználáskor) kell jelenteni az Intrastatban, **11-es** ügyletkód alatt.

* + 1. **Áfa-raktárak**

A közösségi árukat ideiglenesen, felhasználásukig ÁFA megfizetése nélkül lehet ÁFA raktárban tárolni, illetve ott továbbértékesíteni. Az Intrastat szempontjából ezeket a termékmozgásokat az EU-ból történő betároláskor a betárolást végzőnek, az EU-ba történő kitároláskor a kitárolónak kell jelentenie, azügylet jellegének megfelelő kódon, a 2.2.7. ill. 2.2.8. pontokban leírtak szerint. Tehát

* beérkezésként kell jelenteni az áfa-raktárba való betárolást valamely uniós tagállamból,
* kiszállításként kell jelenteni az áfa-raktárból való kitárolást valamely uniós tagállamba.
* A belföldről ÁFA raktárba való betárolást valamint az ÁFA raktáron belüli tulajdonosváltást az Intrastatban nem kell jelenteni.
  + 1. **Termékforgalom valamely másik országban bejegyzett vállalkozás magyar adószámán**

Bármely másik országban bejegyzett vállalkozás igényelhet magyar adószámot anélkül, hogy Magyarországon leányvállalatot, fióktelepet, vagy egyéb szervezetet létesítene. Az ezen az adószámon lebonyolított termékforgalomról magyar áfa-bevallás, és uniós forgalom esetén ***Intrastat jelentés benyújtási kötelezettsége van.***

Míg ezeken az adószámokon az áfa szempontjából vásárlás/eladás, ill. vagyonáthelyezés történik, ugyanezeket a tevékenységeket az Intrastatban másképp – a magyar gazdaság szempontjából – kell jelenteni.

* ***Kereskedelem, raktározás, logisztikai központ működtetése***

Ahhoz, hogy egy másik államban bejegyzett vállalkozás saját tulajdonában lévő árukat Magyarországon raktározzon, magyar adószámot kell kiváltania, és áfa-bevallásában szerepeltetnie kell mind az országba behozott, mind az innen kiszállított árukat. Ha ezek a termékek tagállamból érkeznek, ill. oda távoznak, akkor a magyar Intrastatban is jelentenie kell.

* Ha az áru a magyar adószámra értékesítési céllal érkezik be, majd azt változatlan állapotban szállítják ki az országból, akkor ezt a ***reexportról*** a 2.2.3 pontban leírtak szerint kell jelenteni.
* Ha az áru beérkezésekor (a magyar adószámára számlázáskor) ismert, hogy azt magyar vállalkozás(ok)nak értékesítik, akkor már a beérkezéskor ***11-es*** kódon kell szerepeltetni. Ez az ügylet Magyarország, és így a magyar statisztika számára – bár számlán két lépésben, de – valójában az áru ***megvásárlása***.
* Ha a külföldi vállalkozás magyar cég(ek)től vásárol árut a saját magyar adószámára, majd azt kiszállítja, akkor ezt ***11-es kódon, értékesítésként*** kell Intrastat jelentésében szerepeltetnie (mert valójában egy magyar vállalkozás értékesítette az áruját egy külföldinek).
* ***Bérmunkáztatás Magyarországon***

A másik állambeli, bérmunkáztató vállalkozás saját magyar adószámára számláz(tat)ja a bérmunka anyagot, majd azt feldolgoztatja egy magyar vállalkozással, és végül a készterméket is a magyar adószámáról értékesíti. Ha a termékmozgás uniós tagállamot érint, akkor a műveletnek meg kell jelennie a magyar adószámon teljesített áfa-bevallás közösségi termékbeszerzés/termékértékesítés rovataiban.

Mivel az Intrastat fő szabálya szerint azon az adószámon kell a jelentést benyújtani, amelyen az adott ügylet az áfa-bevallásban szerepel, a ***bérmunkáztatónak, magyar adószámán Intrastat adatszolgáltatást kell teljesítenie*** (ezt természetesen magyar megbízott útján is teheti). A beérkezést bérmunkára szállított anyagként, a kiszállítást annak elvégzése után szállított késztermékként kell jelentenie, a *„D” mellékletben* az ***aktív bérmunkára*** leírtaknak megfelelően.

***Figyelem!***

***Egyedi szabály vonatkozik az 51 vagy 52 ügyletkódú kiszállítások*** (késztermék értékesítése) ***értékének meghatározására***

* számlázott összegként – az általános szabálynak megfelelően – a bérmunkadíjat,
* ***statisztikai értékként*** azonban az (áfa-bevallásban is megadott) ***értékesítési árat*** kell jelenteni (határparitáson), amely az anyagköltségen és bérmunkadíjon felül a bérmunkáztatónyereségét is tartalmazza *[lásd a „Kitöltési útmutató” j. Statisztikai érték rovatánál]*.
* ***Bérmunkáztatás egy harmadik tagállamban***

Előfordulhat, hogy a külföldi vállalkozás magyar adószámáról korábban behozott, vagy Magyarországon vásárolt anyagot visznek ki egy harmadik tagállamba, bérmunkára. Ez a kiszállítás Magyarország számára nem jelent anyagszállítást bérmunkára, mivel mind a bérmunkáztató, mind a bérmunkázó külföldi *[lásd a „D” mellékletben a bérmunka általános szabályait]*.

Ezeket az ügyleteket is az első bekezdésben leírtak szerint, a korábban beérkezett áru kivitele estén ***reexportként,*** illetveaMagyarországon vásárolt áru kivitele esetén ***értékesítésként*** kell jelenteni.

* + 1. **Termékforgalom valamely magyar vállalkozás és annak egy másik tagállamban bejegyzett adószáma között**
* ***Raktározás, értékesítés/vásárlás***

***11-es kódon*** kell jelenteni

* + - * a saját adószámra, későbbi ***értékesítés*** céljából történő kiszállítást, és
      * másik tagállamban (saját, ottani adószámra) vásárolt áru beérkezését.
* ***Bérmunkáztatás egy másik tagállamban***

***Bérmunka ügyletkódon*** kell jelenteni *[lásd a „D” mellékletben]*

* a magyar bérmunkáztató tulajdonában lévő, Magyarországról bérmunkára, a saját ottani adószámára kiszállított anyagot, és
* a saját adószámáról bérmunka után behozott készterméket (abban az esetben is, ha nem Magyarországról szállították ki az alapanyagot).

**2.3 Egyéb esetek**

| **A termék vagy ügylet** | **Jelenteni kell-e az Intrastat-kérdőíven?**  **Kitöltési szabályok** |
| --- | --- |
| **Ajándékok** | Igen, piaci értéken (30-as ügyletkód). |
| Utólagos  **árengedmény** | Nem, a terméket a teljes értékén kell jelenteni, utólagos engedménnyel nem kell korrigálni. IFRS-t alkalmazóknál a becsült engedményekkel csökkentett összeget kell jelenteni. |
| **Áruminták** | * Nem, ha ingyenes. * Igen, ha fizetnek érte. |
| **Bérlet** | * Nem, ha a szerződés 2 évnél rövidebb időre szól. * Igen, ha a szerződés 2 évnél hosszabb időre szól, beérkezéskor/kiszállításkor, a termék teljes értékén (91-es ügyletkód). |
| **Beruházás** | Igen. |
| **Csomagolóanyagok** | * Igen, a termékkel együtt értékesített csomagolóanyagokat (a termék értékében kell szerepeltetni) * Nem, a többször használatos, később visszaszállítandó csomagolóanyagokat (pl. konténer, raklap). * Igen, ha magát a csomagolóanyagot vásárolják meg, vagy adják el. |
| **Elektromos áram** | Nem. |
| Egy későbbi szállítás **előlege** | Nem (csak szállításkor kell a termék teljes értékén jelenteni). |
| **Felhasználói kézikönyv** | * Szoftverek esetén lásd a „szoftverek” címszónál. * Igen, gépek, berendezések esetén. |
| **Garanciális csere** | * Igen, a teljes termék cseréje *[lásd a 2.1.3. pontban].* * Nem, az alkatrész cseréje. |
| **Haszonkölcsön** | * Nem, ha a szerződés 2 évnél rövidebb időre szól. * Igen, ha a szerződés 2 évnél hosszabb időre szól, beérkezéskor/kiszállításkor, a termék teljes értékén (91-es ügyletkód). |
| **Hulladékok** | * Ipari feldolgozás melléktermékeként keletkező, még hasznosítható hulladékok kereskedelme bármely más termék adásvételéhez hasonlóan kezelendő. * Igen, a bérmunka alapanyag hulladékának visszaszállítása (59-es ügyletkód). * Nem, ha értéktelen vagy fizetni kell a megsemmisítéséért. |
| **Ideiglenes** beérkezés/kiszállítás | Nem.  (Ha az árut végül mégsem szállítják vissza 2 éven belül, akkor a 2 év leteltekor kell az aktuális (amortizált) értékén szerepeltetni az Intrastatban, mintha akkor szállították volna. (91-es ügyletkód.) |
| Használatra **ingyenesen átadott gépek** | * Nem, ha a szállítás ideiglenes. * Igen, ha 2 éven belül nem szállítják vissza (91-es ügyletkód). Ha előre tudják, hogy 2 éven belül nem szállítják vissza, akkor beérkezéskor/kiszállításkor. Ha nem tudják, mikor szállítják majd vissza, akkor a 2 év leteltekor. |
| **Javításra**, karbantartásra, felújításra oda- és visszaszállított termékek | * Nem, ha a termék a megrendelő tulajdonában marad (a beépített új alkatrészt sem). * Igen, ha a javítást végző vállalkozás a terméket megvásárolja, majd javítás után értékesíti (ez két különálló ügylet, 11-es ügyletkóddal). |
| **Kis mennyiségek** | Igen, az adatszolgáltatásra kötelezetteknek a kis mennyiségű terméket is jelenteniük kell; a 60 ezer Ft (200 Euro) alatti ügyletek azonban összevonhatók. |
| Értékesítés **magánszemélyeknek** | * Igen, ha egy magyar vállalkozás külföldi magánszemélynek szállít (11-es ügylet- kódon) * Nem, ha a magyar vállalkozástól a külföldi magánszemély Magyarországon vásárol. |
| Más tagállamban állomásozó **magyar fegyveres erők** ellátása | Nem. |
| Szállítás során **megsemmisült termékek** | * Igen, ha kiszállítás esetén az áru már elhagyta Magyarország területét, illetve beérkezés esetén már belépett Magyarország területére. * Nem, ha kiszállítás esetén az áru még nem hagyta el Magyarország területét, illetve beérkezés esetén még nem lépett be Magyarország területére. |
| **Multinacionális** cég különböző tagállamokban lévő egységei közötti termékmozgások | * Igen. A termék (becsült) piaci értékét kell feltüntetni, nem belső elszámoló árat. * Valamely vállalkozás és saját, más tagállamban érvényes adószáma közötti termékmozgás jelentéséről lásd a 2.2.7. és 2.2.8. pontot. |
| **Nagykövetségek**nek történő szállítások | Nem (sem a más tagállamok Magyarországon lévő nagykövetségeinek, sem a más tagállamokban lévő magyar nagykövetségeknek). |
| **Nemzetközi szervezeteknek** történő szállítások | * Igen, ha a szervezet más tagállamban található. * Nem, ha a szervezet Magyarországon található. * Nem, a Magyarországon található nemzetközi szervezetek egymás közti forgalma. |
| **Operatív lízing** | * Nem, ha a szerződés 2 évnél rövidebb időre szól. * Igen, ha a szerződés 2 évnél hosszabb időre szól, beérkezéskor/kiszállításkor, a termék teljes értékén (91-es ügyletkód). |
| **Pénzügyi lízing** | Igen, a termék beérkezésekor/kiszállításakor piaci értéken (nem a fizetendő részletek összegén). |
| **Pro forma számlával** szállítotttermék | Igen, becsült piaci értéken. |
| **Reklámanyagok** | * Nem, ha ingyenes. * Igen, ha fizetnek érte. |
| **Szoftverek** | * Igen, a standard kereskedelmi szoftver (pl. Windows 2000) és felhasználói kézikönyve. * Nem, az egyedi megrendelésre készített szoftver és felhasználói kézikönyve. * Igen, a hardver, szoftver és licence együttes számlázásakor, a teljes értéken. * Korábban vásárolt standard szoftver verziókövetése (update) fizikai adathordozón   **nem, ha eredeti vételárban benne volt,**  **igen, ha fizet érte**   * Nem, ha fizikai termékmozgással nem jár (pl. korábban vásárolt szoftver felhasználói jogának kiterjesztése, vagy fizetős szoftver letöltése az Internetről, csak licence vásárlása). |
| **Szolgáltatás** | * Nem, a tisztán szolgáltatást. * Nem, ha alapvetően szolgáltatási szerződés keretében termék szállítása is történik (kivéve a 81 és 82-es ügyletkód alá tartozó eseteket). * Igen, ha alapvetően termék értékesítése történik, de a számla összegében valamely szolgáltatás nem különíthető el, a teljes összegen (pl. gép vásárlása üzembehelyezéssel). |
| **Szerzői jog**, licence | Nem. |
| **Tranzit forgalom** | Nem. |
| **Újság, folyóirat** | * Igen, az egyedi beszerzést. * Nem, az előfizetésre szállított újságot, mert annak értékét a nyújtott szolgáltatással együtt veszi számba a statisztika. |
| **Távértékesítés** (rendelés internet, email, telefon, levél útján) | * Igen, ha a terméket egyik tagállamból a másikba szállítják (pl. könyv, ruha). (19-es ügyletkód) * Nem, ha szállítás nem történik (pl. szoftverletöltés pénzért). |
| **Vásárok**ra, kiállításokra szállított termékek | * Nem, ha a terméket 2 éven belül visszaszállítják. * Igen, ha a termék 2 évnél tovább ott marad, a két év leteltekor. |
| **Vizsgálatra** szállított termék | * Nem, ha a terméket 2 éven belül visszaszállítják. * Igen, ha a termék 2 évnél tovább ott marad, a két év leteltekor. |

**„A”** **melléklet: Tagállamok Intrastat területe**

|  |  |  |  |  |
| --- | --- | --- | --- | --- |
| **Kód** | **Tagállam** | **Intrastat körébe** | | |
| **tartozik** | **nem tartozik \*** | |
| **tagállam**  **országkódján** | **más (nem EU)**  **országkódon** |
| **AT** | Ausztria |  |  |  |
| **BE** | Belgium |  |  |  |
| **BG** | Bulgária |  |  |  |
| **CY** | Ciprus | Akrotiri és Dekélia |  |  |
| **CZ** | Cseh Köztársaság |  |  |  |
| **DK** | Dánia |  |  | Feröer szk. *(FO),*  Grönland *(GL)* |
| **GB** | Nagy-Britannia | Man-sziget | Csatorna-szk. | Gibraltár *(GI)* |
| **EE** | Észtország |  |  |  |
| **FI** | Finnország |  | Åland szk. |  |
| **FR** | Franciaország | Monaco, Korzika | Francia Guiana, Guadeloupe, Martinique,  Réunion, Saint-Martin francia része, Mayotte | Új-Kaledónia *(NC)*,  Saint –Pierre és Miquela *(PM)*, Wallis és Futuna szk. *(WF)*, Francia Polinézia *(PF)*,  Francia Déli Területek *(TF)* |
| **GR** | Görögország |  | Athos hegy |  |
| **HR** | Horvátország |  |  |  |
| **NL** | Hollandia |  |  | Aruba(AW), Bonaire, Saba és Sint Eustatius (BQ), Curacao(CW), Saint-Martin(SX) |
| **IE** | Írország |  |  |  |
| **PL** | Lengyelország |  |  |  |
| **LV** | Lettország |  |  |  |
| **LT** | Litvánia |  |  |  |
| **LU** | Luxemburg |  |  |  |
| **MT** | Málta | Gozo, Comino |  |  |
| **DE** | Németország |  | Helgoland szigete | Büsingen tartomány *(CH)* |
| **IT** | Olaszország | Szicília, Szardínia, Livigno, Lugano tó olasz vizei |  | Campione d’Italia *(CH)*,  San Marino *(SM)* |
| **PT** | Portugália | Azori-szk., Madeira |  |  |
| **RO** | Románia |  |  |  |
| **ES** | Spanyolország | Baleár-szk. | Kanári-szk. | Ceuta *(XC*), Melilla *(XL)* |
| **SE** | Svédország |  |  |  |
| **SK** | Szlovák Közt. |  |  |  |
| **SI** | Szlovénia |  |  |  |

\* Mindkét oszlopban szereplő területekkel lebonyolított termékforgalomról vámokmányt kell kitölteni.

**„B” melléklet: A gépalkatrészek KN kódjai**

* Azokat a gépalkatrészeket, amelyeket kizárólag vagy elsősorban meghatározott géphez vagy készülékhez, vagy ugyanazon KN kód alá tartozó gépcsoporthoz vagy készülékcsoporthoz használnak, általában a ***géppel vagy készülékkel azonos KN kód*** ***alá*** kell osztályozni.
* ***Külön*** (a zárójelben megadott) ***KN kód alá*** tartoznak az alkatrészek a következő gépek esetében:
  + 8407 és 8408 KN kód alá tartozó erőgépek alkatrészei (8409),
  + 8425–8430 KN kód alá tartozó gépek alkatrészei (8431),
  + 8444–8447 KN kód alá tartozó textilipari gépek alkatrészei (8448),
  + 8456–8465 KN kód alá tartozó szerszámgépek alkatrészei (8466),
  + 8469–8472 KN kód alá tartozó irodai gépek alkatrészei (8473),
  + 8501 és 8502 KN kód alá tartozó gépek alkatrészei (8503),
  + 8519–8521 KN kód alá tartozó készülékek alkatrészei (8522),
  + 8525–8528 KN kód alá tartozó készülékek alkatrészei (8529),
  + 8535–8537 KN kód alá tartozó készülékek alkatrészei (8538).
* Azokat az árukat, amelyekről kétségtelenül megállapítható, hogy alkatrészek, de ***nem ismerhető fel, hogy milyen géphez*** vagy gépcsoporthoz használhatók (pl. egyaránt alkalmasak különböző KN kódokhoz tartozó gépekhez),
  + ha nem elektromosak, a 8487 KN kód alá,
  + ha elektromosak, a 8548 KN kód alá kell osztályozni.

**„C” melléklet: A háromoldalú kereskedelem főbb esetei**

Jelmagyarázat az ábrákhoz:

termékek mozgása, amelyet az Intrastatban jelenteni kell

számlamozgás

*HU, DE, NL, US* Magyarország, Németország, Hollandia, Egyesült Államok

*H1, H2, D1, N1, U1* a fenti országok vállalkozásai

Megjegyzés: Németország és Hollandia bármely más EU-tagállammal, az Egyesült Államok bármely más, Közösségen kívüli országgal helyettesíthető.

|  |  |  |  |
| --- | --- | --- | --- |
|  | **Az ügylet leírása** | | **Ki jelenti az Intrastatban?** |
| ***Három tagállam között*** | | | |
| *HU DE*  H1 D1  N1  *NL* | *1 .pl. N1* vásárol *D1*-től, és továbbadja azt *H1*-nek. A terméket *DE*-ből *HU*-ba szállítják.  *2. pl.*  *H1* vásárol *N1*-től, de a terméket annak németországi leányvállalatától szállítják*.* | | *H1*: beérkezés *DE*-ből  *D1*: kiszállítás *HU*-ba  *N1*: – |
| *HU DE*  H1 D1  N1  *NL* | *H1* vásárol *N1*-től, és továbbadja *D1*-nek. A terméket *NL*-ből egyenesen *DE*-be szállítják. | | *H1*: – (az áru nem lépett be Magyarországra)  *D1*: beérkezés *NL*-ből  *N1*: kiszállítás *DE*-be |
| ***Két tagállam és egy Közösségen kívüli ország között*** | | | |
| *HU DE*  H1 D1  U1  *US* | *Rendeltetési ország a Közösségen kívül*  *H1* elad *D1*-nek, aki értékesíti az árut *U1*-nek. A terméket *HU*-ból szállítják *US*-be. | | Senkinek, mert a terméket Magyarországról egy Közösségen kívüli országba szállították. (*H1*-nek export vámokmányt kell kitöltenie). |
| *HU DE*  H1 D1  U1  *US* | *Feladó ország a Közösségen kívül*  *D1* vásárol *U1*-től, majd értékesíti *H1-*nek. A terméket *US*-ből szállítják *HU*-ba. | | Senkinek, mert a terméket egy Közösségen kívüli országból hozták Magyarországra. (*H1*-nek import vámokmányt kell kitöltenie). |
| *HU DE*  H1 D1  U1  *US* | *Középső résztvevő a Közösségen kívül*  *H1* magyar vállalkozás *U1* amerikai közvetítőn keresztül értékesít *D1*-nek. A terméket közvetlenül szállítják *HU*-ból *DE*-be. | | *H1*: kiszállítás *DE*-be  *D1*: beérkezés *HU*-ból |
|  | **Az ügylet leírása** | | **Ki jelenti az Intrastatban?** |
| ***Két tagállam között*** | | | |
| *HU DE*  H1  D1  H2 | *H1* vállalkozás *H2*-nek adja el a termékét, majd az értékesíti *D1*-nek. A terméket *H1*-től szállítják *DE*-be. | *H1:* –  *H2*: kiszállítás *DE*-be (az ő áfa-bevallásában szerepel)  *D1*: beérkezés *HU*-ból | |
| *HU DE*  H1  D1    H2 | *D1* értékesít *H2*-nek, majd az eladja *H1*-nek. A terméket *DE*-ből *H1*-nek szállítják. | *H1*: –  *H2*: beérkezés *DE*-ből (az ő áfa-bevallásában szerepel)  *D1*: kiszállítás *HU*-ba | |
| *HU DE*  H1  D1    H2 | *H1* értékesít *D1-*nek, majd az tovább *H2*-nek. A terméket *H1*-től közvetlenül *H2*-höz szállítják. | Senkinek, mert belső piaci művelet történt (a termék nem hagyta el *HU* területét). | |

**„D” melléklet: A bérmunka egyes eseteinek jelentése**

A bérmunka számos konstrukcióban valósulhat meg, amelyeket az Intastatban is különbözőképpen kell jelenteni. Az összes lehetséges eset ismertetése meghaladja e segédlet kereteit. Ha a felsorolt esetek között kérdésére nem talál választ, keresse az Intrastat ügyfélszolgálatát!

**Általános szabály**

* ***41 vagy 42, illetve 51 vagy 52 ügyletkódokon csak azokkal a termékmozgásokkal kapcsolatos ügyleteket kell jelenteni, amelyekben a bérmunkát végző, vagy a bérmunkáztató vállalkozás magyar.*** 
  + 41, illetve 51 ügyletkódon kell jelenteni, ha a készterméket ***ugyanabba a tagállamba szállítják vissza***, amelyből az alapanyagot szállították;
  + 42, illetve 52 ügyletkódon kell jelenteni, ha a készterméket ***nem szállítják vissza ugyanabba a tagállamba***, ahonnan az anyagot szállították (más országba viszik, vagy a feldolgozás országában értékesítik).

*Ha az anyag és/vagy a késztermék szállítása több országot érint, akkor – bár erre az esetre az uniós jogszabály nem ad világos útmutatást – az(oka)t azt országo(ka)t, amely(ek) mindkét irányú forgalomban szerepel(nek) 41/51- es kódon kérjük jelenteni (mert azt az anyagot, feldolgozott formában, ugyanabba az országba szállítják vissza), a többit pedig 42/52-es kódon.*

*Ha az anyag beérkezésekor még nem ismert, hová fogják a készterméket szállítani, legmegfelelőbb mindent 42/52 kódon szerepeltetni.*

* ***11-es kódon kell jelenteni a bérmunkával kapcsolatos ügyletet a következő esetekben***
  + A bérmunka ügyletben részt nem vevő, ahhoz csak anyagot eladó *[lásd. A 2.2.4 példában A1]* vagy az előállított terméket megvásárló *[lásd a 2.2.1 példában C1]* vállalkozásnak;
  + Egy másik tagállamban bejegyzett vállalkozás a magyar adószámáról visz ki Magyarországon vásárolt anyagot bérmunkára, illetve egy másik tagállamban bérmunka konstrukcióban előállíttatott terméket hoz be a saját magyar adószámára (sem a bérmunkázó, sem a bérmunkáztató nem magyar).

***Milyen ügyletkódon kell jelenteni a magyar Intrastatban***

* ***Aktív bérmunka esetén –*** *bérmunkát végző magyar, bérmunkáztató másik tagállambeli*

|  |  |  |  |  |
| --- | --- | --- | --- | --- |
| ***BEÉRKEZÉS*** | | ***KISZÁLLÍTÁS*** | | ***Vonatkozó példa (szereplő)*** |
| ***Anyagot honnan szállítják*** | ***Ügylet-kód*** | ***Készterméket hova szállítják*** | ***Ügyletkód*** |
| Valamelyik tagállamból | 41 | Ugyanabba a tagállamba vissza | 51 | **1** *(B1)*; **2.1.1** *(B1)* |
| 42 | Másik tagállamba | 52 | **2.1.3** *(B1,C1);* **2.2.4** *(B1)* |
| 42 | EU-n kívülre | –\* |  |
| 42 | Sehova, Magyarországon adja el a bérmunkáztató | – | **2.2.3** *(A1B)* |
| EU-n kívülről | –\* | Valamelyik tagállamba | 52 |  |
| Bérmunkáztató Magyarországon veszi | – | Valamelyik tagállamba | 52\*\* | **2.2.5** *(B1A)* |

\* Vámokmányon jelenik meg

\*\* Magyar terméket (a termékben lévő anyag és munka is magyar) szállítanak másik tagállamba.

* ***Passzív bérmunka esetén –*** *bérmunkáztató magyar, bérmunkát végző másik tagállambeli*

|  |  |  |  |  |
| --- | --- | --- | --- | --- |
| ***KISZÁLLÍTÁS*** | | ***BEÉRKEZÉS*** | | ***Vonatkozó példa (szereplő)*** |
| ***Anyagot honnan szállítják*** | ***Ügyletkód*** | ***Készterméket hova szállítják*** | ***Ügyletkód*** |
| Magyarországról | 41 | Ugyanabból a tagállamból vissza Magyarországra | 51 | **1** *(A1)*; **2.1.1** *(A1)* |
| 42 | Másik tagállamból vissza Magyarországra | 52 | **2.1.3** *(A1)* |
| 42 | Másik országba | – | **2.2.1** *(A1)* |
| 42 | Sehova, a bérmunkát végző tagállamban adja el a magyar bérmunkáztató | – | **2.2.3** *(A1)* |
| Nem Mo-ról (bérmunkát végző vagy másik országból) | – | Magyarországra | 52\* | **2.2.5** *(B1)*;  **2.2.4** *(C1)* |

\* Külföldi terméket (a termékben lévő anyag és munka is külföldi) szállítanak Magyarországra.

A melléklet további részében lehetséges esetek leírása található, a következő jelölésekkel:

*A, B, C* az EU tagállamai

*A1, A2, B1, B2 C1, C2* stb. az egyes tagállamok vállalkozásai

termékmozgás

számlamozgás

bérmunkáztató vállalkozás

bérmunkát végző vállalkozás

egyéb, az ügyletben részt vevő (anyagot eladó vagy készterméket vásárló) vállalkozás

Az Intrastat jelentési kötelezettséget – bármely alakzatnál – a folyamatos keret jelzi; a szaggatott keret a jelentésre nem kötelezett vállalkozás jelölése.

***Figyelem!***

***A példákban szereplő 11, 41 vagy 42, illetve 51 vagy 52 ügyletkódon jelentett termékmozgások értékének meghatározása az 5. fejezet „17. Számlázott összeg” és „18. Statisztikai érték” rovatok leírásánál található.***

**1. Bérmunka két fél között**

*A1* a tulajdonában lévő termékeket bérmunkára *B1*-hez szállít(tat)ja. A feldolgozás után a készterméket visszaszállítják *A1*-nek. *B1* a bérmunkadíjat kiszámlázza *A1*-nek.

***A tagállam B tagállam***

***A1 B1***

*bérmunkáztató bérmunkázó*

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 41; anyag * Beérkezés *B-*ből; ügyletkód 51; késztermék |
| ***B1*** | * Beérkezés *A*-ból; ügyletkód 41; anyag * Kiszállítás *A-*ba; ügyletkód 51; késztermék |

1. **Bérmunka több fél között**

**2.1 A készterméket az eredeti feladó országba szállítják vissza**

**2.1.1 Egyszeri feldolgozás**

*A1* a tulajdonában lévő termékeket bérmunkára *B1*-hez szállít(tat)ja. A feldolgozás után a készterméket *A1* vevőjének, *A2-*nek szállítják. *B1* a bérmunkadíjat kiszámlázza *A1*-nek, *A1* pedig a készterméket *A2*-nek (ez utóbbi már belső piaci művelet, amely nem tartozik az Intrastatba).

***A tagállam B tagállam***

***A1 B1***

*bérmunkáztató bérmunkázó*

***A2***

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 41; anyag * Beérkezés *B-*ből; ügyletkód 51; késztermék |
| ***A2*** | Semmit. |
| ***B1*** | * Beérkezés *A*-ból; ügyletkód 41; anyag * Kiszállítás *A-*ba; ügyletkód 51; késztermék |

***2.1.2* Kétszeri feldolgozás – azonos tagállamban**

*A1* a tulajdonában lévő termékeket bérmunkára *B-*be szállít(tat)ja. Az első feldolgozási műveletet *B1* végzi, majd a másodikra *B2*-höz szállítják az árut. Végül a készterméket *B2-*től szállítják vissza *A1-*nek. *B1* és *B2* a ráeső bérmunkadíjat kiszámlázza *A1*-nek.

***A tagállam B tagállam***

***A1 B1***

*bérmunkáztató bérmunkázó*

***B2***

*bérmunkázó*

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 41; anyag * Beérkezés *B-*ből; ügyletkód 51; késztermék |
| ***B1*** | * Beérkezés *A*-ból; ügyletkód 41; anyag |
| ***B2*** | * Kiszállítás *A-*ba; ügyletkód 51; késztermék |

***2.1.3* Kétszeri feldolgozás – különböző tagállamokban**

*A1* a tulajdonában lévő termékeket bérmunkára *B-*be szállít(tat)ja. Az első feldolgozási műveletet *B1* végzi, majd a másodikra *C*-be (*C1*-hez) szállítják az árut. Végül a készterméket *C1-*től szállítják vissza *A1-*nek. *B1* és *C1* a ráeső bérmunkadíjat kiszámlázza *A1*-nek.

***A tagállam B tagállam C tagállam***

***A1 C1***

*bérmunkáztató bérmunkázó*

***B1***

*bérmunkázó*

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 42; anyag * Beérkezés *C*-ből; ügyletkód 52; késztermék |
| ***B1*** | * Beérkezés *A*-ból; ügyletkód 42; anyag * Kiszállítás *C*-be; ügyletkód 52; (fél)késztermék |
| ***C1*** | * Beérkezés *B*-ből; ügyletkód 42; anyag (félkésztermék) * Kiszállítás *A*-ba; ügyletkód 52; késztermék |

**2.2 A készterméket nem szállítják vissza az eredeti feladó országba**

**2.2.1 Az eladó *(A1)* bérmunkáztat egy köztes tagállamban**

Először *A1* az anyagot bérmunkára *B1*-hez szállít(tat)ja, majd a készterméket eladja *C1*-nek, ezért azt *B*-ből *C*-be szállítják. *B1* számlázza a bérmunkadíjat *A1*-nek, *A1* pedig a készterméket *C1*-nek.

***A tagállam B tagállam C tagállam***

***A1 C1***

*bérmunkáztató*

***B1***

*bérmunkázó*

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 42; anyag |
| ***B1*** | * Beérkezés *A*-ból; ügyletkód 42; anyag * Kiszállítás *C*-be; ügyletkód 52; késztermék |
| ***C1*** | * Beérkezés *B-*ből; ügyletkód 11; késztermék |

**2.2.2 Az eladó *(A1)* bérmunkáztat saját tagállamában**

Először *A1* az anyagot bérmunkára *A2*-höz szállít(tat)ja, majd, miután *A1* a készterméket értékesíti *B1*-nek, azt *A2*-től szállítják *B1*-hez. *A2* számlázza a bérmunkadíjat *A1*-nek, *A1* pedig a készterméket *B1*-nek.

Az *A1* és *A2* közti termékmozgás (a bérmunka) *A*-ban belföldi ügylet, nem tartozik az Intrastatba; a *B1*-nek értékesítés azonban igen.

***A tagállam B tagállam***

***A1 B1***

*bérmunkáztató*

***A2***

*bérmunkázó*

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 11; késztermék |
| ***A2*** | Semmit, mert a közösségi értékesítés *A1* áfa-bevallásában jelenik meg |
| ***B1*** | * Beérkezés *A-*ból; ügyletkód 11; késztermék |

**2.2.3 Az eladó *(A1)* bérmunkáztat a vevő *(B2)* tagállamában**

Először *A1* az anyagot bérmunkára *B1*-hez szállít(tat)ja, majd, miután a készterméket *A1* eladja *B2*-nek, azt *B1*-től *B2*-höz szállítják.

Ehhez az értékesítéshez *A1*-nek adószámmal kell rendelkeznie *B*-ben; ezt jelöljük *A1B*-vel. *B1* a bérmunkadíjat *A1*-nek számlázza. A *B1, A1*Bés *B2* közötti műveletek *B*-n belüli ügyletek, nem tartoznak az Intrastatba.

***A tagállam B tagállam***

***A1 B1***

*bérmunkáztató bérmunkázó*

***A1B***

*bérmunkáztató*

*B tagállami adószáma*

***B2***

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 42; anyag |
| ***A1B*** | * + Beérkezés A-ból; ügyletkód 42; anyag |
| ***B1*** | Semmit |
| ***B2*** | Semmit |

**2.2.4 A vevő *(C1)* bérmunkáztat egy harmadik tagállamban**

*C1* anyagot vásárol *A1*-től, és *B1*-hez szállíttatja bérmunkára. A készterméket *B1*-től *C1*-hez szállítják. *A1* az anyagot*, B1* pedig a bérmunkadíjat számlázza *C1-*nek*.*

***A tagállam B tagállam C tagállam***

***A1 C1***

*bérmunkáztató*

***B1***

*bérmunkázó*

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 11; anyag |
| ***B1*** | * Beérkezés *A*-ból; ügyletkód 42; anyag * Kiszállítás *C*-be; ügyletkód 52; késztermék |
| ***C1*** | * Beérkezés *B-*ből; ügyletkód 52; késztermék |

**2.2.5 A vevő *(B1)* bérmunkáztat az eladó *(A1)* tagállamában**

*B1* anyagot vásárol *A1*-től, és *A2*-höz szállíttatja bérmunkára (ehhez *B1*-nek adószámmal kell rendelkeznie *A*-ban; ezt jelöljük *B1A*-val). A készterméket *A2*-től szállítják *B1*-hez. *A1* az anyagot *B1A*-nak*, A2* pedig a bérmunkadíjat *B1-*nek számlázza*.*

***A tagállam B tagállam***

***A1 B1***

*bérmunkáztató*

***B1A***

*bérmunkáztató*

*A tagállami adószáma*

***A2***

*bérmunkázó*

|  |  |
| --- | --- |
|  | **Intrastatban mit jelent** |
| ***A1*** | Semmit |
| ***A2*** | Semmit |
| ***B1A*** | * Kiszállítás *B*-be; ügyletkód 52; késztermék |
| ***B1*** | * Beérkezés *A-*ból; ügyletkód 52; késztermék |

**2.2.6 A vevő *(B2)* bérmunkáztat a saját tagállamában**

*B2* anyagot vásárol *A1*-től, és *B1*-hez szállíttatja bérmunkára. A készterméket *B1*-től *B2*-höz szállítják. A bérmunkadíjat *B1*, az anyagköltséget *A1* számlázza *B2*-nek.

A *B1* és *B2* közti termékmozgás belföldi ügylet.

***A tagállam B tagállam***

***A1 B1***

*bérmunkázó*

***B2***

*bérmunkáztató*

|  |  |
| --- | --- |
|  | **Intrastatban mit jelent** |
| ***A1*** | * Kiszállítás *B*-be; ügyletkód 11; anyag |
| ***B1*** | Semmit |
| ***B2*** | * Beérkezés *A-*ból; ügyletkód 11; anyag |